Filem Akira Arahan Taika Waititi Kini Sedang Mencari Pelakon berketurunan Asia / Jepun
Nampaknya peminat-peminat manga / anime Akira tidak perlu risau mengenai masalah ‘whitewashing’ dalam filem live action Akira terbitan Warner Bros. Menurut senarai ‘casting call’ yang dikeluarkan laman Backstage.com, Warner Bros. kini sedang mencari pelakon berketurunan Asia dan Jepun untuk membawakan beberapa watak utama filem tersebut. Beberapa nama karakter telah ditukar, tetapi berdasarkan diskripsi watak, peminat boleh mendapat sedikit maklumat awal mengenai karakter-karakter dalam filem Akira.  Taika Waititi yang akan mengarahkan filem ini pernah berjanji bahawa para pelakon dalam filem arahannya ini akan dibarisi pelakon-pelakon berketurunan Asia/Jepun. Dia telah mengotakan janjinya itu. Filem ‘live-action’ Akira ini akan berlatarbelakangnya di bandar futuristik yang dikenali sebagai New Manhattan. Ia akan mengisahkan tentang ketua kumpulan motorsikal yang perlu menyelamatkan sahabatnya, yang telah dijadikan bahan ujikaji oleh pihak kerajaan. Penggambaran akan dimulakan tidak lama lagi dan bertempat di California. kos pembikinan filem mungkin mencecah lebih $90 juta dolar. Akira akan menemui penonton pada 21 May 2020